**Odă pe baltă în do major de gaiță**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*pseudo-fabulă pe înțelesul tuturor\*

pe iazul din fundul grădinii

o gaiță fudulă

somptuos înțolită în penaj de graur

înfoiată

cam tare în gușă

se dă primadonă din zori peste baltă

agață în gheare și ramuri

și pietre tăioase

și mâluri

de-a valma numai s-arate

că e pretutindeni

și totul

i se supune

că are orchestra sub limbă de vrea

și numai generoasa-i

conștiință

admite că și-alții-și pot spune în triluri

of-ul și-aleanul

pitit printre pene

acuși se agită

mai dihai ca-n ziua de ieri

nevoie mare burzuluită

la tot ce-ndăznește să calce-n tranșee

de tonuri semitonuri

portative și note

de vină-i un greier imprudent ce visa coperit de rouă finuță

mic-dejun pe-o frunză de mătrăgună îi fu

focoasei împenate

și-i căzu foarte greu la ficați

la fiere

și-oleacă la bruma

de creier

plină de sine și-n criză feroce

de personalitate

organizează febril un concert fastuos de caritate

la care evident își rezervă rol de

mezzosoprană privighetoare

și ciocârlie

și mierlă

ba la nevoie și-un cintezoi gușat

un pițigoi

un papagal striat

și tot ce s-o mai găsi

prin strașnicul zăvoi de imitat

după multă trudă haos

zăpăceală

un bâtlan gâjâit și fonfăit

preluă bagheta somptuosului concert

schimbă iute cu piciorul partitura

și tempo-ul

și dădu intrare prim solistei

falnic să-și întindă trilul pân la soare

dus-întors

într-un iureș somptuos

dar

stupoare

din gâtleju-i contractat

în loc de triluri pline de savoare,

farmec

și abisală magie

adevărate lieduri astrale

ieșii un

cârâit de… cioară

ce goli rapid zăvoiul

oripilat

sastisit și risipit

de zici că trecu prin el un

ciclon mai mititel

morala:

ia aminte

când ești gaiță și te dai

privighetoare-nsorită

doar o ureche de gaiță… poate fi păcălită